
În urma destrămării lugoslaviei, Bosnia şi Herţegovina (BiH) şi-a câştigat 
independenţa, după un război sângeros, ce a durat aproximativ trei ani şi jumătate. BiH 
este o ţară în Europa de sud-est cu o populate de circa patru milioane de locuitori (datele 
parțiale ale recensământului din octombrie 2013 arată o scădere la 3,7 milioane de 
locuitori), care are trei etnii constituente: bosniacii, sârbii bosniaci şi croații bosniaci. Alţi 
locuitori aparțnând altor grupuri etnice nu au statutul de „constituenţi”. Un cetățean al BiH, 
indiferent de etnie, este de obicei numit bosniac. BiH a fost una din cele 6 republici ale 
Iugoslaviei iar în prezent este descentralizată şi împărțită, din punct de vedere administrativ, 
în două entităţi, Federaţia BiH şi Republica Srpska. Cele două entităţi sunt despărțite de o 
zonă tampon, aflată sub jurisdicție internaţională, respectiv Districtul BRCKO. 


Limba - liantul naţiunilor şi etnicilor acestora 


Într-o perioadă în care ţările din Uniunea 
Europeană sunt lovite de convulsiile generate 
de către ascensiunea partidelor radicale şi a eu- 
roscepticilor, care au câştigat un număr impor- 
tant, şi în acelaşi timp periculos, de deputaţi în 
Parlamentul European, o variantă diferită a 
Războiului Rece continuă să se desfăşoare în 
Bosnia şi Herţegovina. 

Războiul Rece, a cărui finalizare a fost 
anunţată la sfârşitul anilor '90, a îmbrăcat o no- 
uă formă, în BiH, după încheierea războiului și 
semnarea Acordului de la DAYTON, la sfârșitul 
anului 1995. Mai mult, în cursul procesului de 
destrămare a lugoslaviei, tendinţele naţionaliste 
în fostele state iugoslave, dar mai ales în BiH, s- 
au accentuat. De atunci şi până în prezent, ten- 


siunile etnice, în general latente, dar uneori vizi- 
bile, prin promovarea şi întreţinerea discursului 
naţionalist etnic, mai ales de către liderii politici 
bosniaci şi bosniaci-sârbi, au arătat necesitatea 
unei supravegheri internaţionale, atât institutio- 
nal cât şi militar. 

Prezenţa instituţiei Înaltului Reprezentant 
în BiH (OHR), arată că instituţiile la nivel statal şi 
cel al entităţilor nu au făcut progrese în ceea ce 
priveşte mecanismele de coordonare institu- 
țională între cele 3 niveluri, instituţia Înaltului 
Reprezentant menţinându-şi puterea de a reco- 
manda, impune sau chiar anula anumite decizii, 
hotărâri sau legi care contravin normelor euro- 
pene. De asemenea, această instituţie are pre- 
rogativele de a demite anumiţi demnitari care în- 

calcă drepturile omului, sunt crimnali de război 
sau care nu respectă Constituţia BiH. 

Autorităţile fiecărei ţări suverane, nou for- 
mate, au început să folosească limba cu scopul 
făuririi naţiunii respective. Astfel sârba, croata, 
bosniaca şi muntenegreana au devenit limbi 
oficiale aparte, iar termenul „limbă sârbo- 
croată”, apărut tot din motive politice, era deja 
considerat compromis. Limba sârbo-croată este 
un termen de specialitate creat de lingvişti sârbi 
şi croaţi pentru a desemna limba vorbită de 
sârbi, croaţi, bosniaci şi muntenegreni. 

In fosta Iugoslavie, limba sârbocroată era 
și denumirea uneia dintre limbile oficiale, pe 
lângă limba slovenă şi limba macedoneană. 
Variante oficiale ale acestei denumiri mai erau 
„limba croato-sârbă”, „limba sârbă sau croată” şi 
„imba croată sau sârbă”. Unii lingvişti croaţi, 
printre care se află şi Dubravko Skiljan, cred că 


cele patru limbi standard sunt una şi aceeaşi 
limbă din punctul de vedere al lingvisticii. 
Radoslav Katičić spune, în legătură cu graiurile 
croate din Herţegovina şi cele sârbe, că sunt 
„dialecte diferite ale aceleiaşi limbi. Snježana 
Kordic afirmă că este vorba de o limbă unitară 
atât din punct de vedere lingvistic, cât şi 
sociolingyvistic, şi că nu există niciun motiv să nu 
se mai numească sârbocroată. 

Alţi lingvişti adoptă termenul diasistem 
slav de  centru-sud, de exemplu Svein 
Mannesland, care scrie: „Limba vorbită de cro- 
aţi, sârbi, musulmanii din Bosnia (sau bosniaci) 
şi muntenegreni poate fi calificată ca o singură 
limbă slavă, în sens lingvistic [...]. Această limbă 
sau arie lingvistică situată între limbile slovenă si 
bulgară/ macedoneană poate fi numită slavă de 
centru-sud (pentru a evita termenul contestat 
sârbo-croată)”. 


Limba şi frontierele etno-naţionale 


Biroul Înaltului Reprezentant (OHR) 
practică o politică neintervenţionistă, prin care 
încearcă să determine actorii politici şi decidenţii 
bosniaci să se autoguverneze. 

Aceeaşi poziţie a fost adoptată de către 
OHR şi în legătură cu un subiect etnic foarte 
fierbinte şi cu puternică încărcătură emoţională: 
greva elevilor boşniaci din municipalităţile 
Vrbanjic şi Konjevic Polje. Deşi OHR a reco- 
mandat să se aplice prevederile constituţionale, 
situaţia elevilor este dramatică, întrucât aceştia 
au pierdut anul şcolar, din cauza faptului că 
ministrul Educaţiei din Republica SRPSKA nu a 
dorit să ofere elevilor boşniaci din cele două 
municipalități, o curriculă şcolară în limba boşni- 
acă şi profesori boşniaci, diferiţi de cei care le 
predau elevilor bosniaci, de etnie sârbă. Părinţii 
elevilor boşniaci, susținuți de către liderii politici 
boşniaci, reclamă faptul că nu se respectă 
anexa 7 din Acordul de la Dayton, cu privire la 
drepturile tuturor cetăţenilor refugiaţi şi stră- 
mutaţi, la muncă, educaţie şi sănătate. 

Subiectul a oferit prilejul politicienilor 
boşniaci şi bosniaci-sârbi, de a continua retorica 
naționalistă, mai ales în contextul apropiatei 


campanii electorale pentru viitoarele alegeri 
generale ce urmează a se desfăşura în luna 
octombrie 2014. 

O implicare mai mare, privind acest subi- 
ect, a avut-o OSCE, dar această instituţie inter- 
naţională a urmărit, mai ales, posibilele aspecte 
de încălcare a drepturilor omului iar până în pre- 
zent nu a putut media o soluţie care să convină 
părţilor. Implicarea celor două instituţii a generat 
reacţii diferite din partea liderilor politici din R. 
Srpska şi din Federaţia BiH. Astfel, liderii din R. 
Srpska au găsit un alt motiv pentru a cere des- 
fiinţarea OHR, considerând că această instituţie 
nu este necesară, nu este eficientă, fiind doar 
un spectator care se poziţionează părtinitor 
către etnia musulmană. Liderii politici boşniaci 
susţin continuarea misiunii OHR dar cer impli- 
carea mai activă a acesteia în situaţiile de 
radicalism etnic a liderilor sârbi din R. Srpska. 

Autorităţile centrale din BiH au găsit o for- 
mulă pentru a trata împreună bosniaca, croata şi 
sârba, considerându-le totodată limbi aparte. 
Aceasta se manifestă, de exemplu, în progra- 
mele şcolare de limbă maternă, care sunt unice 
pentru cele trei limbi. 

Deşi aceste programe sunt unice, există 
politicieni care promovează ideea unor progra- 
me şcolare diferențiate, mai ales pentru elevii 
bosniaci (musulmani), care învaţă în şcolile din 
Republica Srpska, acolo unde etnicii bosniaci- 
sârbi sunt majoritari. 

Aceste idei sunt îmbrăţişate, mai ales, de 
către părinţii bosniaci cu un nivel de educaţie 
scăzut, care, neînţelegând manipularea pur poli- 
tică şi electorală a demersului, îşi determină 
copiii să boicoteze cursurile şcolare. Acest fapt 
s-a întâmplat în anul şcolar 2013 — 2014, în 
două din municipalităţile din R. Srpska (Kotor 
Varos şi Bratunac), acolo unde, datorită absen- 
telor îndelungate, elevii bosniaci au fost exmatri- 
culaţi şi urmează să repete anul. 


Deşi toate popoarele constituente vorbesc 
aceeaşi limbă, cu nuanţe dialectice diferite, foar- 
te sensibile, etnicii bosniaci sârbi şi cei bosniaci 
croaţi susţin că limba pe care o vorbesc este 
sârba, respectiv croata şi nu recunosc limba 
bosniacă. Apare astfel o sabotare, neoficială, a 
limbii oficiale a BiH, respectiv limba bosniacă. 

Barierele lingvistice în ceea ce priveşte fo- 
losirea limbii pentru cele trei popoare constitu- 
ente sunt întâlnite frecvent în discuţiile purtate 
de membrii aceleiaşi etnii, dar ele nu escaladea- 
ză la nivel macro, deşi retorica politicienilor 
naţionalişti poate reaprinde orgolii etnice bazate 
pe folosirea limbii şi a supremaţiei unei confe- 
siuni religioase faţă de celelalte două. 


Tipuri de politici lingvistice promovate de la crearea BiH 


În 1991, după prăbuşirea comunismului, 
cu un masiv sprijin extern, naționaliștii din fostul 
spaţiu iugoslav au câştigat primele alegeri cu 
mai multe partide şi au format guvernul de coa- 
liţie, în ciuda unor obiective contradictorii: naţio- 
naliştii musulmani doreau un stat centralizat in- 
dependent al Bosniei şi Herțegovinei, naţiona- 
liştii sârbi doreau un stat dependent de Belgrad, 
iar croații doreau să se alăture statului croat 
independeni. 

Acordul de pace de la Dayton a condus la 
implementarea păcii, „dar a contribuit la for- 
marea unei ţări complexe, asemănătoare Bizan- 
tului, în care s-a accentuat diviziunea pe criterii 
etnice" a cetăţenilor ei. "Creatorii Acordului de 
pace de la Dayton au sperat ca, de-a lungul tim- 
pului, să se ajungă la conciliere şi să se estom- 
peze liniile de demarcare interetnice, dar în loc 
de aceasta, prăpastia s-a adâncit, iar tinerele 
generaţii cresc fără să aibă minimul sentiment al 
identităţii naţionale comune”. Căsătoriile mixte 


între etnicii musulmani bosniaci, catolicii croaţi şi 
ortodocşii sârbi sunt mult mai rare decât înainte 
de război, iar copiii din cadrul etniilor constitutive 
- Federaţia BiH şi Republica Srpska - cresc în 
condiţii de relaţii reciproce minime. 

Limba bosniacă devine oficială şi se ela- 
borează standardul ei în urma înfiinţării statului 
independent Bosnia şi Herţegovina. Datorită a- 
cestor aspecte, s-a considerat că este necesară 
intervenţia deliberată a statului în materie de 
limbă, intervenţie care trebuie să se bazeze pe 
principiul supremaţiei individului asupra limbii. 
Principiul se bazează pe faptul că a proteja o 
limbă înseamnă a proteja vorbitorii acestei limbi 
şi, întrucât majoritatea covârşitoare a statelor 
pluri-lingve se caracterizează prin tensiuni ling- 
vistice generatoare de instabilitate socială, poli- 
tică şi economică, guvernele care doresc să 
menţină unitatea naţională şi coeziunea socială 
sunt obligate să intervină pentru a asigura 
funcţionarea normală a limbilor în contact. 


Politici sociale actuale politico-lingvistice pentru BiH 


Deşi toate cele 3 popoare constituent folo- 
sesc ca izvor limba sârbo-croată, diferenţele de 
dialect sunt uşor de identificat de către vorbitorii 
unei limbi, în comparaţie cu vorbitorii celorlalte 
două limbi. De asemenea, numele cele mai uzu- 
ale din cele 3 etnii sunt, în general, destul de 


diferite, apartenenţa populaţiei fiind uşor de sta- 
bilit după aceste nume, care se identifică cu cele 
3 popoare constituente. Bosnia şi Herţegovina 
încă are trei steaguri separate, trei imnuri sep- 
arate, chiar şi două alfabete distincte. Imnul de 
stat este doar o melodie, întrucât nimeni nu 


4 


COLOCVIU STRATEGIC NR. 8, 2014 


poate fi de acord cu cuvintele. Constituţia BiH 
este unică în lume, întrucât este scrisă doar în 
limba engleză, fiind de fapt o anexă a Acordului 
de pace semnat la Dayton. Din cauza acestui 
fapt, discuţiile despre modificarea constituţiei 
sunt pur utopice sau limitate doar la vârful clasei 
politice, populaţia de rând neavând, practic, 
acces la prevederile acesteia. 

Accentuarea tensiunilor politice din BiH, 
generate de apropierea alegerilor generale din 
octombrie 2014, a făcut ca decidenţii politici să 
abandoneze propunerea de schimbare a Consti- 
tuţiei, care ar fi prevăzut amendamente privitoa- 
re la politicile lingvistice la nivel statal, care să 
reducă nemulţumirile etniilor minoritare din cele 
două entităţi. 

In acest moment, etniile minoritare (bos- 
niacii din Republica Srpska şi bosniacii sârbi din 
Federaţia BiH) reclamă faptul că nu beneficiază 


de programe şcolare şi profesori în limba ma- 
ternă, respectiv în limba boşniacă şi limba 
sârbă. 

De aceea, unul din principalele subiecte 
ale campaniei electorale pentru alegerile gene- 
rale din octombrie 2014, este tema modificării 
constituţiei, în fapt, un element de manipulare a 
populaţiei, care nu posedă mijloacele efective 
de informare cu privire la schimbările necesare, 
în comparaţie cu vechea constituţie. Cu toate 
acestea, atât comunitatea internaţională, cât şi 
comentatorii politici, sunt de acord că este 
necesară intrarea într-o nouă etapă, prin adop- 
tarea unei noi Constituţii, care ar putea include 
accentul pe cetăţenie mai curând decât pe etnie, 
pe eficienţa actului de guvernare decât pe 
salvarea aparenţelor reconcilierii prin algoritmi 
etnici de alocare a posturilor. 


CONCLUZII: 


e Războiul din BiH a distrus relaţiile create între cele trei comunităţi, în 
timpul fostului preşedinte comunist, losib Broz Tito. 


e La 20 de ani de la sfârşitul războiului, aspiraţiile pentru un stat 
bosniac multi-etnic şi multi-cultural nu au devenit realitate. 


e Atât comunitatea internaţională, cât şi analiştii politici, sunt de acord 
că este necesară intrarea într-o nouă etapă, prin adoptarea unei noi 
Constituţii, care ar putea include accentul pe cetăţenie mai curând 


decât pe etnie, pe eficiența actului de guvernare decât pe salvarea 
aparenţelor reconcilierii prin algoritmi etnici de alocare a posturilor. 

